Od začiatku epidémie koronavírusu eviduje Štátny ústav pre kontrolu liečiv čoraz viac podnetov na internetové e-shopy, ktoré ponúkajú zákazníkom neoverené prípravky a lieky. Nákup týchto liečiv však môže predstavovať veľké zdravotné riziko.
Štátny ústav pre kontrolu liečiv odporúča ľuďom, aby si lieky kupovali v kamenných lekárňach alebo v schválených internetových lekárňach, keďže falšované lieky môžu byť veľkým rizikom pre pacientov. Falšovaný medikament má vo väčšine prípadov nezrovnalosti v dokumentácií, ako je názov a označenie liečiva, údaje o výrobcovi, krajine výroby či držiteľovi rozhodnutia o registrácií.
Lieky, ktoré sú najčastejšie kopírované, sú liečivá na erektilnú dysfunkciu, lieky na chudnutie s anabolickým účinkom, no v posledných mesiacoch sú to predovšetkým prípravky na prevenciu či liečbu ochorenia COVID-19. ,,Falšovatelia do nich môžu pridávať rôzne nebezpečné prímesi, napríklad jedy na potkany, cement, ťažké kovy, parketový vosk či farbivá do tlačiarní," upozorňujú kontrolóri na sociálnej sieti.
Zdroj: sukl.sk | Foto: FB/ŠÚKL, Pixabay